सीमापर एकटा सैनीक गोली खा कऽ खसि पड़ल छल । ओकर देहसँ ठोपे ठोप खून बहि रहल छल । ओकर देहक घाव बहैत खूनकेँ कहलकै "रौ खून, तूँ एक्के बेर किए ने बहि जाइत छें ? ठोपे ठोपे बहबें तँ बेसी देर लागतौ आ हमरा दर्दो बेसी हएत । जल्दीसँ बहि जो जे जल्दी मृत्यु भेंट जेतै आ दर्दसँ छुआछन भेंट जेतै । "
घावक बात सूनि खून कहलकै "रौ भाइ, हम एकटा देशभक्त सैनीकक खून छियै आ मातृभक्त सैनीक बेसीसँ बेसी देर माएक कोरामे रहऽ चाहैत अछि तें ठोपे ठोपे बहैत छियै । जते देर माएक कोरामे रहि जाएब, मरबाक तँ अछिए ने ? "